b'\n_START_ARTICLE_\nDani Juris\n_START_PARAGRAPH_\nDani Juris (s. 11. huhtikuuta 1984 Moskova) on suomalainen kuoronjohtaja, pianisti ja harpisti. H\xc3\xa4nen sukujuurensa ulottuvat mm. Keski-Eurooppaan, L\xc3\xa4hi-it\xc3\xa4\xc3\xa4n ja Etel\xc3\xa4-Amerikkaan, ja h\xc3\xa4nen molemmat vanhempansa ovat pianonsoitonopettajia. Juris aloitti kuoromusiikin harrastuksen Cantores Minores -poikakuorossa ja kuoronjohdon ammattiopinnot vuonna 2004 Helsingin ammattikorkeakoulussa Jani Siv\xc3\xa9nin johdolla. Syksyst\xc3\xa4 2008 Juris opiskeli Sibelius-Akatemiassa professori Matti Hy\xc3\xb6kin oppilaana. Juris suoritti kuoronjohdon A-tutkintokonserttinsa erinomaisin arvosanoin ja valmistui musiikin maisteriksi Sibelius-Akatemiasta joulukuussa 2011._NEWLINE_Kotikaupungissaan Helsingiss\xc3\xa4 Juris johtaa vuonna 2007 perustamaansa Kamarikuoro Kaamosta sek\xc3\xa4 sekakuoroa Savolaisen Osakunnan Laulajat. Lis\xc3\xa4ksi h\xc3\xa4n on johtanut syksyst\xc3\xa4 2012 alkaen Helsingin Filharmonista Kuoroa. H\xc3\xa4n on my\xc3\xb6s ty\xc3\xb6skennellyt aktiivisesti korrepetiittorina Suomessa ja It\xc3\xa4vallassa. Kuoronjohdon opintojen ohessa Juris on opiskellut pianon- ja harpunsoittoa._NEWLINE_Maaliskuussa 2009 Dani Juris voitti 5. kansainv\xc3\xa4lisen nuorten kuoronjohtajien kilpailun Slovenian Ljubljanassa. Kilpailun p\xc3\xa4\xc3\xa4palkinnon ohella h\xc3\xa4n sai nuorimman kilpailijan palkinnon sek\xc3\xa4 Europa Cantatin erikoispalkinnon. Lis\xc3\xa4ksi kolme viidest\xc3\xa4 kilpailussa mukana olleesta kuorosta valitsi h\xc3\xa4net suosikkikilpailijakseen._NEWLINE_Juriksen puoliso on kuoronjohtaja Mikko Sidoroff.'